Polokwane-moordverdagte bly in aanhoudingDie verdagte, Fortune Sebone (19), in die Polokwane-landdroshof. (Foto: Antonette Koekemoer) Die verdagte wat van die moord op Lindie Oberholzer (52) aangekla word, het Maandag vlugtig in die Polokwane-landdroshof verskyn. Fortune Sebone (19) se regsverteenwoordiger het in die hof aangevoer dat sy meer tyd nodig het om ŉ adres vir Sebone te bevestig voordat daar om borgtog aansoek gedoen kan word. Die saak is gevolglik tot 17 Oktober uitgestel en Sebone sal intussen in aanhouding bly. Maroela Media het vroeër berig Sebone is in hegtenis geneem toe hy in dieselfde woonbuurt geroof het as waar Oberholzer vermoor is. Oberholzer se liggaam is verlede maand in haar huis in die Bendor-woonbuurt aangetref. In die tweede geval is ŉ 54-jarige man oorval, aangerand en beroof. Antonette Koekemoer saam met haar ma en stiefpa, Lindie en Obie Oberholzer. (Foto: Verskaf) Antonette Koekemoer, Oberholzer se dogter, het Maandag aan Maroela Media gesê die familie is verlig dat die verdagte in aanhouding is, en dat hulle “ongelooflike terugvoering en ondersteuning van die polisie ontvang”. Sy sê dit gaan onder omstandighede goed met die familie, hoewel dit nog bitter moeilik is om te verwerk. “Ons het nog baie onbeantwoorde vrae,” het Koekemoer gesê. “Party dae word ek wakker en wil ek my ma sommer bel, maar dan tref die werklikheid my dat sy nie meer hier is nie. Dit is ŉ groot verlies en seer, ek mis haar verskriklik baie. Om haar te onthou is maklik, ek doen dit elke dag, dis die seer en onsekerheid wat aan ŉ mens kou.” Koekemoer sê die gemeenskap dra die familie steeds met hul liefde, gebede en ondersteuning. “Dit is regtig wonderlik om te sien hoe baie mense vir my ma omgegee het en steeds lief is. “Ons besef dis nog ’n lang proses wat voorlê, maar die Here dra ons daar waar ons nie meer kan loop nie.”